लाड़ली बहना – जो मैंने किया वो आज तक किसी भाई ने अपनी बहन के लिए नहीं किया-शिवराज
भोपाल। मुख्यमंत्री जनसेवा अभियान और किसान कल्याण सम्मान निधि के संभाग स्तरीय आयोजन में मुख्यमंत्री शिवराज सिंह चौहान आज शामिल हुए। मुख्यमंत्री ने वन क्लिक के माध्यम से प्रदेश के तमाम किसानों के खाते में उनकी सम्मान निधि सीधे डाली। मंच पर सांकेतिक रूप से मुख्यमंत्री जन सेवा अभियान के तहत विभिन्न योजनाओं के तहत हितग्राहियों को लाभान्वित किया गया।
इस अवसर पर उन्होंने घोषणा करते हुए कहा कि कांग्रेस सरकार ने जो योजनाएं बंद कर दी थीं मैंने उन योजनाओं को चालू कराया है। उन्होंने कहा कि यहां भारी मात्रा में बहनें बैठी है आज मैं उनके लिए लाडली बहना योजना की शुरुआत कर रहा हूं। आज तक किसी भी भैया ने ऐसा नहीं किया है जो मैंने किया है।
मुख्यमंत्री ने कहा कि सारी बहने मेरा परिवार है कोई गरीब है किसान है सभी को इसमें शामिल किया जाएगा। उन्होंने कहा कि 1 लाख 14 हजार सरकारी नौकरी निकल रही है जिसमें 30 हजार से ज्यादा और 30 प्रतिशत पुलिस में भर्ती होगी। उन्होंने मंच से आवाहन किया कि लाडली बहना के फार्म महिला दिवस 8 मार्च से भरवाए जाएंगे और इसके लिए सरकारी कर्मचारी घर-घर जाएंगे। साथ में भाजपा के कार्यकर्ता फार्म भरवाने में मदद करेंगे। 2-4 महीने में प्रक्रिया शुरु हो जाएगी। इस योजना में एक साल में सरकार पर 12 हजार करोड़ का खर्च आएगा जो 5 साल में 60 हजार करोड़ खर्च होगा।
शुक्रवार को विदिशा की कर्मभूमि पर मुख्यमंत्री शिवराज सिंह चैहान ने प्रदेश स्तरीय आयोजन में लगभग 80 करोड़ 97 लाख से ज्यादा राशि के विकास और निर्माण कार्य का भूमि पूजन और लोकार्पण किया। इसके साथ ही मुख्यमंत्री किसान कल्याण योजना और मुख्यमंत्री जनसेवा अभियान में अलग-अलग जिले की योजनाओं के हितग्राहियों को सहायता राशि का वितरण किया गया।
कलेक्टर से पूछा कितने लोगों को दे रहे राशन
मुख्यमंत्री शिवराज सिंह चैहान ने कलेक्टर से पूछा कि कितने गरीबों को राशन मिल रहा है जिस पर कलेक्टर ने कहा कि 74 प्रतिशत कवर किए है। कलेक्टर उमा शकंर भार्गव सही संख्या नहीं बता पाए तो मुख्यमंत्री ने फिर पूछा कितने लाभान्वित हो रहे है। इस पर उन्होंने कहा कि 9 लाख के लगभग हितग्राही शामिल है यदि कोई इस योजना से वंचित रह जाता है तो आगामी समय में विकास यात्रा शुरू हो रही है। आवेदन दे देना उस समय वंचित हितग्राहियों को शामिल कर लिया जाएगा।
इस मौके पर भाजपा प्रदेशाध्यक्ष वीडी शर्मा, सांसद रामाकांत भार्गव, उमाकांत शर्मा, लीना जैन, विधायक हरि सप्रे, राजश्री सिंह के अलावा पूर्व मंत्री रामपाल सिंह राजपूत, सूर्य प्रकाशमीणा, भाजपा प्रदेश कार्य समिति के सदस्य मुकेश टंडन सहित जनप्रतिनिधि मौजूद थे।
विदिशा में इस बड़े आयोजन को विधानसभा चुनाव से जोड़कर देखा जा रहा है क्योंकि विदिशा में भाजपा का कब्जा रहा है, लेकिन पिछले विधानसभा चुनाव में भाजपा की यह परम्परागत सीट पर कांग्रेस कब्जा कर लिया था। मुख्यमंत्री विदिशा विधानसभा की सीट को जीतना चाहते है।
इस मौके पर दिल्ली से केन्द्रीय मंत्री नरेंद्र सिंह तोमर ने वर्चुअल सम्बोधित करते हुए मुख्यमंत्री शिवराज सिंह चौहान की कार्यप्रणाली पर कहा कि मुख्यमंत्री शिवराज सिंह चौहान का जन्म भले ही जैत में हुआ हो लेकिन उनकी आत्मा विदिशा में बसती है जबकि विदिशा की बात आती है तो वह पूरी सरकार लग जाती है और खजाना खोल देती है जितना प्यार विदिशा की जनता ने प्यार दिया है और कही नहीं दिया।
मुख्यमंत्री की जितनी भी योजनाएं संचालित हो रही है जन हितैषी है। कार्यक्रम के दौरान भोपाल संभाग और सागर संभाग के तमाम जिलों के हितग्राही भाजपा कार्यकर्ता भी शामिल रहे करीब 1 से सवा लाख की जनता और कार्यकर्ताओं द्वारा यहां मौजूद रहे मुख्यमंत्री शिवराज सिंह चौहान ने अपने भाषण के दौरान कहा कि जिला प्रशासन ने यह आयोजन काफी अच्छे तरीके से किया है। उन्होंने मंच से ही जिला प्रशासन की तारीफ की। मुख्यमंत्री द्वारा वन क्लिक के माध्यम से प्रदेश के तमाम किसानों के खाते में उनकी सम्मान निधि भी सीधे डाली गई।